钦定古今图书集成/明伦汇编/官常典/第187卷 > 周景〈子忠〉
## 钦定古今图书集成/明伦汇编/官常典/第187卷 > 周景〈子忠〉

按《后汉书周荣传》：荣子兴，兴子景，字仲飨，辟大将军
梁冀府，稍迁豫州刺史，河内太守。好贤爱士，其拔才
荐善，常恐不及。每至岁时，延请举吏，入上后堂，与共
宴会，如此数四，乃遣之，赠送什物，无不充备。既而选
其父兄子弟，事相优异，尝称曰：“臣子同贯，若之何不
厚！”先是司徒韩演在河内，志在无私，举吏当行，一辞
而已，恩亦不及其家，曰：“我举若可矣，岂可令遍积一
门？”故当时论者议此二人。景后征入为将作大匠。及
梁冀诛，景以故吏免官禁锢。朝廷以景素著忠正，顷
之，复引拜尚书令，迁太仆卫尉。六年，代刘宠为司空。
是时宦官任人，及子弟充塞列位。景初视事，与太尉
杨秉举奏诸奸猾，自将军牧守以下，“免者五十馀人，
遂连及中常侍防，东阳侯侯览、东武阳侯具瑗”，皆坐
黜。朝廷莫不称之。视事二年，以地震策免。岁馀，复代
陈蕃为太尉。建宁元年薨。以豫议定策，立灵帝，追封
安阳乡侯。长子崇嗣，至甘陵相。中子忠，少历列位，累
迁大司农。忠子晖，前为洛阳令，去官，赐归。兄弟好宾
客，雄江、淮间，出入从车常百馀乘。及帝崩，晖闻京师
不安，来候忠。董卓闻而恶之，使兵劫杀其兄弟。忠后
代皇甫嵩为太尉，录尚书事，以灾异免，复为卫尉，从
献帝东归洛阳。